Aankondiging oor verhuisings verwelkom(Foto: Tom Vanderheyden/Unsplash) ŉ Onderneming wat ŉ dringende hofsaansoek om verhuisings tydens die landwye staat van afsondering moontlik te maak aanhangig gemaak het, het die regulasies wat nou eindelik daaroor uitgereik is, verwelkom. Dr. Nkosazana Dlamini-Zuma het Donderdag in die Staatskoerant afgekondig die regulasies geld vir mense wat nuwe huurooreenkomste gesluit of onroerende bates aangeskaf het. Die regulasies sluit ook die vervoer van huisraad in. Die regulasies maak voorsiening vir verhuisings tussen 7 Mei en 7 Junie en word tot verhuisings binne die grense van Suid-Afrika beperk. Enigiemand wat wil verhuis moet die betrokke vorm, wat ook in die Staatskoerant gepubliseer is, laat invul deur die bevelvoerder van ŉ plaaslike polisiestasie. Die persoon wat verhuis moet ook koop- of huurkontrak byderhand hê. Joppie Nienaber, uitvoerende hoof van Eezi Move Furniture Removals wat die hofaansoek aanvanklik ingedien het, het vroeër aan Maroela Media gesê talle van die onderneming se klante slaap op die vloer omdat hulle nie hul meubels by hulle het nie. Nienaber het gesê om sonder jou basiese benodigdhede gestrand te wees veroorsaak geweldige trauma. Nienaber het Vrydag gesê die hofaansoek gaan voorlopig voort om verdere duidelikheid oor die bepalings te kry. “Hulle [die regering] verstaan dat die aanvanklike besluit groot smart veroorsaak het en ons verwelkom die minister se nuwe aankondiging daaroor,” het hy gesê. Verskeie kwessies wat met die regulasies verband hou kan hopelik dan uitgestryk word. Nienaber het gesê hulle is gereed om dadelik te begin werk. Die onderneming het ook reeds die nodige maatreëls getref om veilig sake te doen. Dit sluit in die ontsmetting van vragmotors, siftingstoetse van werkers en registers van almal met wie daar in aanraking gekom word. Hy het gesê hulle doen ook ŉ beroep op mense dat net een persoon teenwoordig is wanneer items op- of afgelaai word, om die risiko’s selfs verder te verminder. “Hierdie [regulasies] is ’n baie groot verligting vir baie mense wie se trane die afgelope ruk geloop het.” Nienaber het gesê hulle verwag dat daar ná 7 Junie verdere regulasies oor die proses aangekondig gaan word.